  Майя Бывальцева Террористъёсын нюръяськон ужрадъёсы пыриськем улосчиосмылэсь шер пумиськылӥсь туспуктэмъёссэс но арбериоссэс возьматӥзы «Терроризм .NET» адӟытонын, со Кузебай Герд нимо йӧскалык музейын усьтӥськиз. 2-тӥ куарусёнэ со сярысь вераз лулчеберетъя ужъюртлэн кивалтӥсез Александр Волков. «Йӧскалык музей «Терроризм .NET» адӟытон дасяз. Туннэ милям адӟытонамы поттэмын туспуктэмъёс, ужкагазъёс, террористъёсын быдтэм егит ожгарчиослэн арбериоссы», — вераз Александр Волков. Адӟытонэ поттэм арбериос пӧлын — ожгар дӥськут, ожтӥрлык, Уйпал Кавказын террористъёсын нюръяськон ужрадъёс дыръя бырем улосчиосмылэн матысь адямиоссылы гожтэтъёссы. Музее лыктӥсьёс учкыны быгатозы Ижкарысь фотографлэсь Николай Глуховлэсь туспуктэмъёсын бичетсэ. Снимокъёс 1995-тӥ арын Чечняын лэсьтэмын. Озьы ик тодматскыны луоз тодмо удмурт кылбурчилэн, гожъясьлэн Валерий Батуевлэн (гожъяськиз Эрик Батуев нимын) ужъёсыз. Ожгар корреспондент луыса со Чечняе, Таджикистанэ, Турцие, Афганистанэ, Югославие (Косово), Иранэ, Палестинае, Израиле пӧсь интыосы вуылӥз. Адӟытон Россиын терроризмен нюръяськонъя нуналлы сӥземын. «Терроризм .NET» возьматон кылдӥз Удмуртиысь кунпуш ужъёсъя министерстволэн лулчеберетъя центрез, кылкутытонэз быдэсъятӥсь федерал ёзэслэн элькунъя управлениез, ФСБ-лэн улосвылъя управлениезлэн музеез, «Пинал лётчикъёслэн школазы» центр но Ильфат Закировез буре ваён музей юрттэмъя. Адӟытон 9-тӥ куарусёнозь ужалоз.   Тегъёс: Лулчеберет Ижкар Удмуртия адӟытон Йӧскалыкмузей  